ལན་རེར་མི་ཞིག་ལ་ཕུགས་བསམ་ལས་ཅིའང་མེད།ཡང་ན་ཅིའང་མེད་པའི་མི་ལ་ཕུགས་བསམ་ནི་རྒྱུ་ནོར་ཡིན།ཕུགས་བསམ་ནི་གོ་ས་ཡིན།སྒྲུང་ནང་གི་མི་སྣ་གཙོ་བོ་དངོས་ཡོད་ན་ཡོད་དུས།ཡང་མིན་ན་རྨི་ལམ་ལ་བསམ་གཞིག་བྱེད་པར་སྤྲོ་ལ།ཡང་མིན་ན་ཕུགས་བསམ་ལ་ཕྱིར་དྲན་བྱེད་པར་སྤྲོ།ཁོ་རང་སློབ་ཆེན་དུ་ཡོད་པའི་འཚོ་བ་ནི་ཕུགས་བསམ་དང་མི་ཚེ།མི་ཚེ་དང་ཕུགས་བསམ་གཉིས་གཡེལ་མེད་དུ་གྲུབ་པའི་ལོ་ཟླ་ཞིག་རེད།ཁོས་དེ་དག་ལ་ཕྱིར་དྲན་བྱེད་དུས།གཞོན་ནུ་ཞིག་གི་ལང་ཚོ་མེ་བཞིན་འབར་ཞིང་ཆུ་བཞིན་གང་སར་གཤར་ནས།མི་སྒེར་གྱི་རང་མཐོང་ལ་དུས་རྟག་པར་མེ་སྟག་མཆེད་ཅིང་ལང་ཚོའི་གསོན་ཤུགས་ལ་ཆར་ཀྱིས་འཁྲུད་ཀྱིན་པ་རྟོགས་ཐུབ།འདི་དག་ནི་ཁོའི་ཕྱིར་དྲན་ཡིན་པས།འདི་དག་ནི་ཁོའི་ཕུགས་བསམ་གྱིས་བསྐྱེད་པའི་ནུས་ཤུགས་དང་ལང་ཚོ་ཡིན་པས།འདི་དག་ཕྱིར་དྲན་བྱེད་པ་ནི་རང་ཉིད་བར་སྟོང་གི་ཁྱད་པར་མེད་ཅིང་དུས་ཚོད་རྟག་པའི་སླར་ཡང་གསོན་ཐེངས་གཅིག་རེ་ཅི་མ་ཡིན།འོན་ཀྱང་།ཕྱིར་དྲན་ལ་མོས་པ་ཐལ་ཆེ་བའི་མི་ནི།སྐབས་ལན་རེར་འཚོ་བས་མནར་བའི་གཉོམ་ཆུང་དང་དངོས་ཡོད་ཀྱིས་མི་ཚོགས་ནས་ཕུད་པའི་ཡུལ་གྱར་བ་རེ་ཅིས་ཀྱང་ཡིན་འགྲོ